Amur per il teater

Atgnamain era tut programmà per ina vita sco bleras autras. Mo l'amur per il teater ha midà la vita dal serrer da Laax.

Bruno Cathomas è naschì ils 11 d'october 1965 ed ha oz pia 29 onns. EI crescha si a Laax e frequenta là la scola primara e secundara. Finida la scola, fa el in emprendissadi da serrer tar las Ovras da Domat. 1983, cun deschset onns: I'emprim contact cun il teater popular rumantsch. La Cumpagnia da teater Laax sa preschenta cun il toc «La sort d’in candidat politic» (Der Robbenkönig) da Meinard Iglin. Bruno Cathomas fa controlla dals bigliets d'entrada. In onn pli tard stat el sez sin tribuna. E quai gist en ina rolla principala: Il Truffaldino en «Il servient da dus patruns» da Carlo Goldoni. La passiun per il teater aveva tschiffà Bruno. E quai gist endretg. Ma tgi avess pensà che quella mainia el in di fin a Berlin.

La decisiun
Gust e plaschair, voluntad e disciplina, perseveranza ed engaschament - premissas indispensablas per in bun actur - quai tut na mancava betg a Bruno.
Igl è stà il process da renconuscher l'atgna persunalitad, d'emprender ad enconuscher sasez e da siglir sur I'atgna sumbriva, che ha pretendì blera forza dal giuven Bruno. E na il davos da star davant ils camarats da scola ed amis che avevan pauca chapientscha per ses hobi. Ma la finala ha Bruno gudagnà iI cumbat.
Durant iI di lavurava el tar las Ovras da Domat. La saira steva el insanua sin ina tribuna: A Domat tar «Der Schwarze Hecht», a Laax tar «Romulus il grond», a Flem tar «La cena e pronta». EI prendeva uras da chant, instrucziun da discurrer e fascheva curs da reschia. L'atun 1987 è el sa participà ad ina sentupada da teater en I'Engalterra. Returnà en Svizra è el sa decidì da visar sia plazza a Domat e da sa deditgar da qua davent dal tuttafatg al teater.

Scolaziun
Sco dapertut vala er tar il teater: Senza scolaziun na contonsch’ins nagut.. Uschia è Bruno s’annunzià tar las scolas da teater a Minca e Turitg. El reussescha tar omadus examens da recepziun e sa decida da frequentar l’academia da teater a Turitg. Sco el di anc oz, è l’amur per la patria stada da lezzas uras il motiv principal per sia decisiun. L'atun 1991 terminescha Bruno sia scolaziun a Turitg. Durant quest temp d'emprendissadi ha el retschavì duas giadas il stipendi per students svizzers da teater da la Migros ed il december 1990 a Hamburg schizunt il premi da promoziun per acturs singuls sco meglier actur da linguatg tudestg. Ina gronda onur per il rumantsch Bruno Cathomas.
E sco finiziun da sia scolaziun retschaiva el il premi «Oprecht» sco meglier absolvent da I'academia da teater da Turitg. L'ultima renconuschientscha ha il giuven actur savì retschaiver 1992 a Cuira: La regenza grischuna ha surdà ad el il premi da promoziun. Suenter che Bruno Cathomas è stà engaschà sco actur tar la realisaziun dal film rumantsch «Levzas petras», suenter ch’el ha giugà ina pitschna rolla tar «Kinder der Landstrasse» e suenter in curt engaschament sco actur tar la «Kellerbühne Stuttgart» ha el survegnì 1992 in contract sco principiant tar la renumada «Freie Volksbühne» a Berlin.

Berlin
E là ha el stuì emprender a sa defender sin tribuna, encunter collegas ed encunter ses nov da chasa: la metropola Berlin. Quai che plascha a Bruno a Berlin è la professiunalitad cun la quala el vegn confruntà di per di, il ritmus da lavur, ina tscherta agressivitad, la grondezza en il patratgar ed en las pussaivladads da l’inscenaziun e betg il davos il public d’ina citad gronda.
Ma era las varts negativas ha el stuì emprender ad enconuscher. Uschia ha el era gia fatg experientschas persunalas cun l’odi encunter esters. Ses futur e l’avegnir vesa Bruno Cathomas en mintga cas sco actur da teater sin la tribuna professiunala. Dentant, la concurrenza en quest metier è gronda, ed il success ed il nunsuccess èn partenaris. Ma vi da quai na patratga Bruno betg il mument. El giauda sia professiun e las pussaivladads d’ina citad sco Berlin. Ed encrescher, encrescher per la Surselva na lascha el era betg...almain betg per il mument.